Ανακοίνωση για την έναρξη διαδικασίας αντιντάμπινγκ σχετικά με τις εισαγωγές αναπτήρων τσέπης, αερίου, μίας χρήσεως, καταγωγής Λαϊκής Δημοκρατίας της Κίνας, Ινδονησίας, Μαλαισίας και Βιετνάμ και για την έναρξη ενδιάμεσης επανεξέτασης του δασμού αντιντάμπινγκ στις εισαγωγές αναπτήρων τσέπης με πυρόλιθο αερίου που δεν ξαναγεμίζουν, καταγωγής Λαϊκής Δημοκρατίας της Κίνας ή που αποστέλλονται ή κατάγονται από την Ταϊβάν και στις εισαγωγές ορισμένων αναπτήρων τσέπης με πυρόλιθο, που ξαναγεμίζουν, καταγωγής Λαϊκής Δημοκρατίας της Κίνας ή που αποστέλλονται ή κατάγονται από την Ταϊβάν

(2002/C 153/03)

Η Επιτροπή έλαβε καταγγελία, σύμφωνα με το άρθρο 5 του κανονισμού (ΕΚ) αριθ. 384/96(1) του Συμβουλίου, όπως τροποποιήθηκε τελευταία από τον κανονισμό (ΕΚ) αριθ. 2238/2000(2) του Συμβουλίου (εφεξής "ο βασικός κανονισμός"), στην οποία προβάλλεται ο ισχυρισμός ότι οι εισαγωγές αναπτήρων τσέπης αερίου καταγωγής Λαϊκής Δημοκρατίας της Κίνας, Ινδονησίας, Μαλαισίας και Βιετνάμ (εφεξής "ενδιαφερόμενες χώρες") αποτελεί αντικείμενο πρακτικής ντάμπινγκ και, με αυτό τον τρόπο, προξενεί σοβαρή ζημία στον κοινοτικό κλάδο παραγωγής.

1. Καταγγελία

Η καταγγελία υποβλήθηκε στις 14 Μαΐου 2002 από τη European Federation of Lighter Manufactures (EFLM), ("ο καταγγέλλων") εξ ονόματος των παραγωγών που εκπροσωπούν σημαντικό μέρος, στην προκειμένη περίπτωση, περισσότερο από 90 % της συνολικής κοινοτικής παραγωγής αναπτήρων τσέπης αερίου.

2. Προϊόν

Το προϊόν που, κατά τους ισχυρισμούς, αποτελεί αντικείμενο ντάμπινγκ είναι αναπτήρες τσέπης αερίου, μίας χρήσεως, με πυρόλιθο ή πιεζοηλεκτρικοί, με ή χωρίς βαλβίδα για ξαναγέμισμα, καταγωγής Λαϊκής Δημοκρατίας της Κίνας, Ινδονησίας, Μαλαισίας και Βιετνάμ ("το υπό εξέταση προϊόν"), που κατατάσσεται επί του παρόντος στους κωδικούς ΣΟ 9613 10 00 και 9613 20 10 και 9613 20 90. Οι εν λόγω κωδικοί ΣΟ παρατίθενται για πληροφοριακούς και μόνο λόγους.

3. Ισχυρισμός για πρακτική ντάμπινγκ

Ο ισχυρισμός περί ντάμπινγκ για την Ινδονησία και τη Μαλαισία στηρίζεται στη σύγκριση μεταξύ της κατασκευασμένης κανονικής αξίας και της τιμής εξαγωγής του υπό εξέταση προϊόντος στην Κοινότητα.

Σύμφωνα με τις διατάξεις του άρθρου 2 παράγραφος 7 του βασικού κανονισμού, ο καταγγέλλων καθόρισε την κανονική αξία για τη Λαϊκή Δημοκρατία της Κίνας και του Βιετνάμ με βάση την τιμή χώρας με οικονομία της αγοράς, η οποία αναφέρεται στην παράγραφο 5 σημείο 1 στοιχείο δ) της παρούσας ανακοίνωσης. Ο ισχυρισμός περί ντάμπινγκ βασίζεται σε σύγκριση μεταξύ της κανονικής αξίας, όπως καθορίστηκε στην ανωτέρω πρόταση, και των τιμών εξαγωγής του υπό εξέταση προϊόντος προς την Κοινότητα.

Βάσει των ανωτέρω, τα υπολογισθέντα περιθώρια ντάμπινγκ είναι σημαντικά.

4. Ισχυρισμός περί ζημίας

Ο καταγγέλλων υπέβαλε στοιχεία που αποδεικνύουν ότι οι εισαγωγές του υπό εξέταση προϊόντος από τη Λαϊκή Δημοκρατία της Κίνας, την Ινδονησία, τη Μαλαισία και το Βιετνάμ αυξήθηκαν συνολικά σε απόλυτες τιμές, καθώς και όσον αφορά το μερίδιο αγοράς.

Προβάλλεται ο ισχυρισμός ότι οι ποσότητες και οι τιμές του εισαχθέντος προϊόντος είχαν, μεταξύ άλλων συνεπειών, αρνητική επίπτωση στο μερίδιο που κατέχει στην αγορά, στις πωληθείσες ποσότητες και στο επίπεδο των τιμών που εφήρμοσε ο κοινοτικός κλάδος παραγωγής, με αποτέλεσμα σημαντικές αρνητικές επιπτώσεις στη γενική επίδοση, στη χρηματοοικονομική κατάσταση και στην κατάσταση στον τομέα της απασχόλησης του κοινοτικού κλάδου παραγωγής.

5. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί εξ ονόματος ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, κινεί έρευνα σύμφωνα με το άρθρο 5 του βασικού κανονισμού.

5.1. Διαδικασία για τον προσδιορισμό της πρακτική ντάμπινγκ και της ζημίας

Με την έρευνα θα καθοριστεί κατά πόσον οι εισαγωγές του υπό εξέταση προϊόντος καταγωγής Λαϊκής Δημοκρατίας της Κίνας, Ινδονησίας, Μαλαισίας και Βιετνάμ αποτελούν αντικείμενο ντάμπινγκ και κατά πόσον αυτή η πρακτική έχει προκαλέσει ζημία.

α) Δειγματοληψία

Λόγω του προφανώς μεγάλου αριθμού των μερών που αφορά η παρούσα διαδικασία, η Επιτροπή μπορεί να αποφασίσει να εφαρμόσει δειγματοληπτική μέθοδο σύμφωνα με το άρθρο 17 του βασικού κανονισμού.

i) Δειγματοληψία όσον αφορά τους παραγωγούς-εξαγωγείς στη Λαϊκή Δημοκρατία της Κίνας

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, όλοι οι εξαγωγείς-παραγωγοί ή οι εκπρόσωποί τους που ενεργούν για λογαριασμό τους, καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εκάστοτε εταιρεία ή εταιρείες, εντός της προθεσμίας που καθορίζεται στην παράγραφο 6 στοιχείο β) σημείο i) της παρούσας ανακοίνωσης:

- την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου και φαξ ή/και τον αριθμό τέλεξ και το πρόσωπο επαφής,

- τον κύκλο εργασιών σε εθνικό νόμισμα και τον όγκο σε μονάδες του υπό εξέταση προϊόντος που πωλήθηκε για εξαγωγή στην Κοινότητα κατά την περίοδο από την 1η Απριλίου 2001 έως τις 31 Μαρτίου 2002,

- κατά πόσον η επιχείρηση προτίθεται να υποβάλει αίτηση καθορισμού ατομικού περιθωρίου ντάμπινγκ ή αναγνώριση καθεστώτος οικονομίας αγοράς (μεμονωμένα περιθώρια και καθεστώς οικονομίας αγοράς δύνανται να ζητήσουν μόνον οι παραγωγοί),

- για επιχειρήσεις που ζητούν αναγνώριση καθεστώτος οικονομίας αγοράς, τον κύκλο εργασιών σε τοπικό νόμισμα και τον όγκο των πωλήσεων σε μονάδες του υπό εξέταση προϊόντος στην εγχώρια αγορά κατά την περίοδο από την 1η Απριλίου 2001 έως τις 31η Μαρτίου 2002,

- ακριβείς δραστηριότητες της εταιρείας όσον αφορά την παραγωγή του υπό εξέταση προϊόντος,

- ονόματα και ακριβείς δραστηριότητες όλων των συνδεδεμένων μερών(3) που συμμετέχουν στην παραγωγή ή/και στην πώληση (προς εξαγωγή ή εγχώρια) του υπό εξέταση προϊόντος,

- όλες τις σχετικές πληροφορίες που θα μπορούσαν να βοηθήσουν την Επιτροπή στην επιλογή του δείγματος,

- ένδειξη για το κατά πόσον η εταιρεία ή οι εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν σε ερωτηματολόγιο και να δεχθούν τη διενέργεια επιτόπιας επαλήθευσης των απαντήσεών τους.

Προκειμένου να συγκεντρώσει τις πληροφορίες που θεωρεί απαραίτητες για την επιλογή του δείγματος των παραγωγών-εξαγωγέων, η Επιτροπή θα έρθει επίσης σε επαφή με τις αρχές της χώρας εξαγωγής, καθώς και με κάθε γνωστή ένωση παραγωγών-εξαγωγέων.

ii) Δειγματοληψία για τους εισαγωγείς

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, όλοι οι εισαγωγείς ή οι εκπρόσωποί τους που ενεργούν για λογαριασμό τους, καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εκάστοτε εταιρεία ή εταιρείες τους, εντός της προθεσμίας που καθορίζεται στην παράγραφο 6 στοιχείο β) σημείο i) της παρούσας ανακοίνωσης:

- την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου και φαξ ή/και τον αριθμό τέλεξ και το πρόσωπο επαφής,

- το συνολικό κύκλο εργασιών σε ευρώ της εταιρείας κατά την περίοδο από την 1η Απριλίου 2001 έως τις 31 Μαρτίου 2002,

- το συνολικό αριθμό των απασχολουμένων,

- τις ακριβείς δραστηριότητες της εταιρείας όσον αφορά το υπό εξέταση προϊόν,

- τον όγκο σε μονάδες και την αξία σε ευρώ των εισαγωγών και τη μεταπώληση στην κοινοτική αγορά κατά την περίοδο από την 1η Απριλίου 2001 έως τις 31 Δεκεμβρίου 2002 του υπό εξέταση εισαγόμενου προϊόντος καταγωγής Λαϊκής Δημοκρατίας της Κίνας, Ινδονησίας, Μαλαισίας και Βιετνάμ,

- τα ονόματα και τις ακριβείς δραστηριότητες όλων των συνδεδεμένων μερών(4) που συμμετέχουν στην παραγωγή και/ή στην πώληση του υπό εξέταση προϊόντος,

- όλες τις σχετικές πληροφορίες που θα μπορούσαν να βοηθήσουν την Επιτροπή στην επιλογή του δείγματος,

- ένδειξη για το κατά πόσον η εταιρεία ή οι εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν σε ερωτηματολόγιο και να δεχθούν τη διενέργεια επιτόπιας επαλήθευσης των απαντήσεών τους.

Για να συγκεντρώσει τα στοιχεία που κρίνει αναγκαία για την επιλογή του δείγματος των εισαγωγέων, η Επιτροπή θα έλθει επιπλέον σε επαφή με τις γνωστές ενώσεις των εισαγωγέων.

iii) Τελική επιλογή των δειγμάτων

Τα ενδιαφερόμενα μέρη που επιθυμούν να υποβάλουν στοιχεία σχετικά με την επιλογή του δείγματος οφείλουν οπωσδήποτε να ενεργήσουν εντός της προθεσμίας που καθορίζεται στην παράγραφο 6 στοιχείο β) σημείο ii) της παρούσας ανακοίνωσης.

Η Επιτροπή σκοπεύει να προβεί στην τελική επιλογή των δειγμάτων, ύστερα από διαβούλευση με τα ενδιαφερόμενα μέρη που έχουν εκφράσει την προθυμία τους να συμπεριληφθούν στο δείγμα.

Οι εταιρείες που συμπεριλαμβάνονται στο δείγμα, υποχρεούνται να απαντήσουν στο ερωτηματολόγιο εντός της προθεσμίας που καθορίζεται στην παράγραφο 6 στοιχείο β) σημείο iii) της παρούσας ανακοίνωσης και να συνεργαστούν στο πλαίσιο της έρευνας.

Σε περίπτωση που δεν επιδειχθεί ικανοποιητικός βαθμός συνεργασίας, η Επιτροπή θα στηρίξει τα συμπεράσματά της στα διαθέσιμα αποδεικτικά στοιχεία, σύμφωνα με το άρθρο 17 παράγραφος 4 και με το άρθρο 18 του βασικού κανονισμού.

β) Ερωτηματολόγια

Η Επιτροπή, για να συγκεντρώσει τα στοιχεία που κρίνει αναγκαία για την έρευνα, πρόκειται να αποστείλει ερωτηματολόγια στον κοινοτικό κλάδο παραγωγής, σε όλες τις ενώσεις παραγωγών στην Κοινότητα, στους παραγωγούς-εξαγωγείς της Λαϊκής Δημοκρατίας της Κίνας, στους παραγωγούς-εξαγωγείς της Ινδονησίας, της Μαλαισίας και του Βιετνάμ, σε όλες τις ενώσεις παραγωγών-εξαγωγέων, στους εισαγωγείς και σε όλες τις ενώσεις εισαγωγέων που κατονομάζονται στην καταγγελία, καθώς και στις αρχές των ενδιαφερόμενων χωρών εξαγωγής.

i) Παραγωγοί-εξαγωγείς από την Ινδονησία, τη Μαλαισία και το Βιετνάμ

Όλα τα ενδιαφερόμενα μέρη πρέπει να επικοινωνήσουν το συντομότερο δυνατό με την Επιτροπή με φαξ, εντός της προθεσμίας που καθορίζεται στην παράγραφο 6 στοιχείο α) σημείο i) της παρούσας ανακοίνωσης, για να διαπιστώσουν αν περιλαμβάνονται στην καταγγελία και, ενδεχομένως, να ζητήσουν ερωτηματολόγιο, δεδομένου ότι η προθεσμία που καθορίζεται στην παράγραφο 6 στοιχείο α) σημείο ii) της παρούσας ανακοίνωσης ισχύει για όλα τα ενδιαφερόμενα μέρη.

ii) Παραγωγοί-εξαγωγείς από τη Λαϊκή Δημοκρατία της Κίνας που ζητούν ατομικό περιθώριο

Οι παραγωγοί-εξαγωγείς από τη Λαϊκή Δημοκρατία της Κίνας που ζητούν τον καθορισμό ατομικού περιθωρίου, με σκοπό την εφαρμογή του άρθρου 17 παράγραφος 3 και του άρθρου 9 παράγραφος 6 του βασικού κανονισμού, υποχρεούνται να υποβάλουν συμπληρωμένο ερωτηματολόγιο εντός της προθεσμίας που τάσσεται στην παράγραφο 6 στοιχείο α) σημείο i) της παρούσας ανακοίνωσης. Επομένως οφείλουν να ζητήσουν το ερωτηματολόγιο εντός της προθεσμίας που καθορίζεται στην παράγραφο 6 στοιχείο α) σημείο i) της παρούσας ανακοίνωσης. Εντούτοις, τα εν λόγω μέρη θα πρέπει να έχουν υπόψη τους ότι, παρόλο που εφαρμόζεται η δειγματοληπτική μέθοδος στους εξαγωγείς-παραγωγούς, η Επιτροπή μπορεί να αποφασίσει να υπολογίσει ατομικό περιθώριο για αυτούς, εάν ο αριθμός των εξαγωγέων-παραγωγών είναι τόσο μεγάλος ώστε η ατομική εξέταση θα απέβαινε υπερβολικά επαχθής και θα παρεμπόδιζε την έγκαιρη ολοκλήρωση της έρευνας.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να προσκομίσουν αποδεικτικά στοιχεία. Τα ως άνω αποδεικτικά και άλλα στοιχεία πρέπει να έχουν φθάσει στην Επιτροπή εντός της προθεσμίας που τάσσεται στην παράγραφο 6 στοιχείο α) σημείο ii) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλουν αίτηση στην οποία αποδεικνύουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Η εν λόγω αίτηση πρέπει να υποβληθεί εντός της προθεσμίας που καθορίζεται στην παράγραφο 6 στοιχείο α) σημείο iii) της παρούσας ανακοίνωσης.

δ) Επιλογή της χώρας με οικονομία αγοράς

Σύμφωνα με το άρθρο 2 παράγραφος 7 στοιχείο α) του βασικού κανονισμού προβλέπεται να επιλεγούν οι Φιλιππίνες ως κατάλληλη χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας και το Βιετνάμ. Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που τάσσεται στην παράγραφο 6 στοιχείο γ) της παρούσας ανακοίνωσης.

ε) Καθεστώς οικονομίας της αγοράς

Όσον αφορά τους παραγωγούς-εξαγωγείς της Λαϊκής Δημοκρατίας της Κίνας και του Βιετνάμ που ισχυρίζονται, και προσκομίζουν επαρκή αποδεικτικά στοιχεία, ότι αναπτύσσουν δραστηριότητες υπό συνθήκες οικονομίας αγοράς, ήτοι ότι πληρούν τα κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού, η κανονική αξία καθορίζεται σύμφωνα με το άρθρο 2 παράγραφος 7 στοιχείο β) του βασικού κανονισμού. Οι παραγωγοί-εξαγωγείς που προτίθενται να υποβάλουν δεόντως τεκμηριωμένες αιτήσεις οφείλουν να το πράξουν εντός της ειδικής προθεσμίας που καθορίζεται στην παράγραφο 6 στοιχείο δ) της παρούσας ανακοίνωσης. Η Επιτροπή θα αποστείλει έντυπα για αίτηση σε όλους τους παραγωγούς-εξαγωγείς στη Λαϊκή Δημοκρατία της Κίνας που είτε συμπεριλήφθηκαν στο δείγμα είτε ζήτησαν ατομικό περιθώριο, καθώς και στις αρχές της Λαϊκής Δημοκρατίας της Κίνας.

5.2. Διαδικασία αξιολόγησης του κοινοτικού συμφέροντος

Σύμφωνα με το άρθρο 21 του βασικού κανονισμού και εφόσον οι ισχυρισμοί περί της ύπαρξης πρακτικής ντάμπινγκ και της συνακόλουθης ζημίας τεκμηριωθούν, θα ληφθεί απόφαση ως προς το κατά πόσον η λήψη μέτρων αντιντάμπινγκ δεν αντιβαίνει στο κοινοτικό συμφέρον. Για το λόγο αυτό, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις αυτών, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών δύνανται, εφόσον αποδείξουν ότι υφίσταται αντικειμενικά σχέση μεταξύ της δραστηριότητάς τους και του υπό εξέταση προϊόντος, να αναγγελθούν εντός των γενικών προθεσμιών που τάσσονται στην παράγραφο 6 στοιχείο α) σημείο ii) και να παράσχουν πληροφορίες στην Επιτροπή. Τα μέρη που έχουν τηρήσει τη διαδικασία αυτή μπορούν να ζητήσουν ακρόαση, εκθέτοντας τους ιδιαίτερους λόγους για τους οποίους επιβάλλεται η ακρόασή τους, εντός της προθεσμίας που καθορίζεται στην παράγραφο 6 στοιχείο α) σημείο iii) της παρούσας ανακοίνωσης. Σημειώνεται ότι οι πληροφορίες που παρέχονται βάσει του άρθρου 21 λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

6. Προθεσμίες

α) Γενική προθεσμία

i) Αίτηση ερωτηματολογίου ή άλλων εντύπων για αίτηση από τα μέρη

Όλα τα ενδιαφερόμενα μέρη θα πρέπει να ζητήσουν ερωτηματολόγιο το συντομότερο δυνατόν, και το αργότερο εντός δεκαπέντε ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Τα μέρη οφείλουν να αναγγελθούν, να υποβάλουν απαντήσεις στο ερωτηματολόγιο και οποιαδήποτε άλλη πληροφορία

Όλα τα ενδιαφερόμενα μέρη, για να ληφθούν υπόψη τα διαβήματά τους κατά τη διάρκεια της έρευνας, πρέπει να αναγγελθούν στην Επιτροπή, να υποβάλουν τις απόψεις τους και να απαντήσουν στα ερωτηματολόγια ή να υποβάλουν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, με την επιφύλαξη τυχόν διαφορετικής ρυθμίσεως. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στο βασικό κανονισμό εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

Οι εταιρείες που επελέγησαν για το δείγμα πρέπει να υποβάλουν απαντήσεις στο ερωτηματολόγιο εντός της προθεσμίας που καθορίζεται στην παράγραφο 6 στοιχείο β) σημείο iii) της παρούσας ανακοίνωσης.

iii) Ακροάσεις

Όλα τα ενδιαφερόμενα μέρη δύνανται επίσης να ζητήσουν να γίνουν δεκτά σε ακρόαση από την Επιτροπή εντός της ίδιας προθεσμίας 40 ημερών.

β) Ειδική προθεσμία όσον αφορά τη δειγματοληψία

i) Τα στοιχεία που αναφέρονται στην παράγραφο 5.1 στοιχείο α) σημείο i) και στην παράγραφο 5.1 στοιχείο α) σημείο ii) πρέπει να υποβληθούν στην Επιτροπή εντός περιόδου δεκαπέντε ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι η Επιτροπή προτίθεται να ζητήσει τη γνώμη των ενδιαφερομένων μερών τα οποία έχουν εκδηλώσει την προθυμία τους να συμπεριληφθούν σε δείγμα, κατά την τελική επιλογή, εντός προθεσμίας 21 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Όλες οι άλλες πληροφορίες σχετικά με την επιλογή των δειγμάτων, σύμφωνα με την παράγραφο 5.1 στοιχείο α) σημείο iii), πρέπει να υποβληθούν στην Επιτροπή εντός προθεσμίας 21 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

iii) Οι απαντήσεις στο ερωτηματολόγιο από τα μέρη του δείγματος πρέπει να φθάσουν στην Επιτροπή εντός 37 ημερών από την ημερομηνία κοινοποίησης ότι έχουν συμπεριληφθεί στο δείγμα.

γ) Ειδική προθεσμία για την επιλογή της χώρας με οικονομία αγοράς

Οι συμμετέχοντες στην έρευνα δύνανται, εφόσον το επιθυμούν, να διατυπώσουν παρατηρήσεις σχετικά με την καταλληλότητα των Φιλιππίνων, οι οποίες, όπως αναφέρεται στην παράγραφο 5.1 στοιχείο δ) της παρούσας ανακοίνωσης, προβλέπεται να χρησιμοποιηθούν ως χώρα με οικονομία της αγοράς για τον προσδιορισμό της κανονικής αξίας όσον αφορά τη Λαϊκή Δημοκρατία της Κίνας και το Βιετνάμ. Οι εν λόγω παρατηρήσεις πρέπει να περιέλθουν στην Επιτροπή εντός δέκα ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

δ) Ειδική προθεσμία υποβολής αιτήσεων για την αναγνώριση καθεστώτος οικονομίας της αγοράς

Οι αιτήσεις για την αναγνώριση καθεστώτος οικονομίας αγοράς, όπως αναφέρεται στην παράγραφο 5.1 στοιχείο ε) της παρούσας ανακοίνωσης, πρέπει να έχουν φθάσει, δεόντως τεκμηριωμένες, στην Επιτροπή εντός 21 ημερών από την ημερομηνία επιλογής οποιουδήποτε δείγματος ή όπως έχει καθορίσει η Επιτροπή.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν υπάρχει σχετική πρόβλεψη), και πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και φαξ, ή/και τέλεξ του ενδιαφερόμενου μέρους.

Διεύθυνση για την αλληλογραφία με την Επιτροπή: European Commission Directorate-General for Trade Office: J-79 5/16 B - 1049 Brussels Φαξ (32-2) 295 65 05 Τέλεξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού, με βάση τα διαθέσιμα στοιχεία.

Στην περίπτωση που διαπιστωθεί ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα στοιχεία.

9. Χρονοδιάγραμμα της έρευνας

Η έρευνα θα ολοκληρωθεί σύμφωνα με το άρθρο 6 παράγραφος 9 του βασικού κανονισμού εντός δεκαπέντε μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 7 παράγραφος 1 του βασικού κανονισμού, προσωρινά μέτρα είναι δυνατόν να επιβληθούν το αργότερο εννέα μήνες μετά την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

10. Επανεξέταση των ισχυόντων μέτρων

Ο κανονισμός (ΕΚ) αριθ. 1824/2001(5) επέβαλε οριστικό δασμό αντιντάμπινγκ στις εισαγωγές αναπτήρων τσέπης με πυρόλιθο αερίου, που δεν ξαναγεμίζουν, που υπάγονται στον κωδικό ΣΟ 9613 10 00 (κωδικός TARIC 9613 10 00*19 ) καταγωγής Λαϊκής Δημοκρατίας της Κίνας και διατήρησε τους δασμούς αντιντάμπινγκ που επεκτάθηκαν με τον κανονισμό (ΕΚ) αριθ. 192/1999(6) στις εισαγωγές ορισμένων αναπτήρων τσέπης με πυρόλιθο αερίου, που δεν ξαναγεμίζουν, καταγωγής Λαϊκής Δημοκρατίας της Κίνας ή που αποστέλλονται ή κατάγονται από την Ταϊβάν, που υπάγονται στον κωδικό ΣΟ ex 9613 20 90 (κωδικοί TARIC 9613 20 90*21 και 9613 20 90*29 ) και στις εισαγωγές αναπτήρων που δεν ξαναγεμίζουν που αποστέλλονται από την Ταϊβάν και υπάγονται στον κωδικό ΣΟ 9613 10 00 (κωδικός TARIC 9613 10 00*19 ) ή που κατάγονται από την Ταϊβάν και υπάγονται στον κωδικό 9613 10 00 (κωδικός TARIC 9613 10 00*19 ).

Εάν διαπιστωθεί ότι πρέπει να επιβληθούν μέτρα στους αναπτήρες τσέπης αερίου, μίας χρήσεως, είτε με πυρόλιθο είτε πιεζοηλεκτρικούς, με ή χωρίς βαλβίδα ξαναγεμίσματος, καταγωγής Λαϊκής Δημοκρατίας της Κίνας, κατά τη διαδικασία που άρχισε με την παρούσα ανακοίνωση, η συνέχιση της επιβολής μέτρων με βάση τον κανονισμό (ΕΚ) αριθ. 1824/2001 δεν θα είναι πλέον σκόπιμη, και ο κανονισμός (ΕΚ) αριθ. 1824/2001 θα πρέπει να τροποποιηθεί ή να καταργηθεί ανάλογα. Ως εκ τούτου, θα πρέπει να αρχίσει ενδιάμεση επανεξέταση όσον αφορά τον κανονισμό (ΕΚ) αριθ. 1824/2001 για να μπορέσουν να γίνουν οι απαραίτητες τροποποιήσεις ή η κατάργηση υπό το φως της έρευνας που άρχισε με την παρούσα ανακοίνωση.

Επομένως, η Επιτροπή αρχίζει, σύμφωνα με το άρθρο 11 παράγραφος 3 του βασικού κανονισμού, ενδιάμεση επανεξέταση του κανονισμού (ΕΚ) αριθ. 1824/2001. Οι διατάξεις που αναφέρονται στις παραγράφους 5, 6, 7 και 8 της ανακοίνωσης ισχύουν, τηρουμένων των αναλογιών, για την εν λόγω ενδιάμεση επανεξέταση.

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) Για οδηγίες όσον αφορά τον ορισμό των συνδεδεμένων εταιρειών, βλέπε το άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).

(4) Για οδηγίες όσον αφορά τον ορισμό των συνδεδεμένων εταιρειών, βλέπε το άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).

(5) ΕΕ L 248 της 18.9.2001, σ. 1.

(6) ΕΕ L 22 της 29.1.1999, σ. 1.